Zvuk sirena koje su u 11.20 sati uznemirile Splićane bile su prvi znak da se dogodilo nešto loše. U Marjanskom tunelu se dogodila teška prometna nesreća u kojoj je jedna osoba smrtno stradala.

Od Antonele Lolić, glasnogovornice PU splitsko-dalmatinske saznajemo kako je u 11,15 došlo do sudara dva osobna automobila prilikom čega je jedna osoba poginula.

- Još uvijek prikupljamo podatke što se točno dogodilo, izgleda kako su dvije osobe potražile liječničku pomoć, ali to još nije potvrđeno. Tunel je zatvoren za pomet koji se preusmjerava oko Marjana - kazala nam je.

Naknadno je iz policije stigla potvrda sa su dvije osobe prevezene na pružanje liječničke pomoći u splitsku bolnicu.

Policija traži svjedoke prometne nesreće i moli sve koji su nešto vidjeli da se jave telefonom u Postaju prometne policije Split na brojeve 504-036 ili 504-010.

O nesreći je obaviještena Julijana Stipišić, dežurna zamjenica Županijskog državnog odvjetnika koja će izaći na mjesto događaja zajedno sa sudskim vještakom za promet.

Očevid će provest zajedno s policijom koja osigurava mjesto događaja.